Gespringery ná doel lei tot 'aardbewing' | Maroela Media
Argieffoto van Mexiko-sokkerondersteuners (Foto: Pacific Coast News)
Seismoloë in Mexiko Stad het bevestig dat sokkerondersteuners letterlik 'n "natuurkrag" is.
Twee seismiese sensors in Mexiko se hoofstad het Sondag omstreeks 10:35 plaaslike tyd klein aardbewing-bewegings geregistreer nadat die land se nasionale sokkerspan 'n doel aangeteken het teen Duitsland tydens 'n wêreldbekerwedstryd, berig die New York Times.
Die Instituut van Geologiese en Atmosferiese Ondersoeke in Mexiko het op Twitter bevestig die aardbewing is "kunsmatig geskep" en moontlik "as gevolg van 'n groot groep mense wat gespring het" ter viering van Mexiko se doel. Die span het met 1-0 teen Duitsland, die verdedigende kampioene, gewen.
Die skare se gespringery het nie enige tektoniese plate geskuif nie. Hierdie tipe bewing, wat as 'n "kunsmatige" of "mensgemaakte aardbewing" bekend staan, sou waarskynlik nie deur enigiemand in Mexiko gevoel word nie. Dit het wel 'n groot genoeg bewing veroorsaak om oop die seismiese instrumente te registreer, aldus die instituut.
Dit is egter nie die eerste keer dat ondersteuners 'n aardbewing veroorsaak nie. Die grootste voorval nog was in 2011 toe Seattle se Seahawks-voetbalondersteuners só driftig reageer het tydens 'n wedstryd dat die aktiwiteit as 'n aardbewing van 2.0 geregistreer het.